title: Estau Aragonés
text: Iste articlo ye sobre l'actual partiu independentista Estau aragonés fundau en l'año 1933 en a epoca da Segunda Republica.
  
  Estau Aragonés (en castellano Estado Aragonés, en catalán Estat Aragonès) ye un partiu politico independentista aragonés y socialista, creyato en l'anyo 2006, inspirato en l'antigo Estado Aragonés de 1933, por una colla d'emigrants aragoneses en Barcelona que procedeban de o Ligallo d'Emigración de CHA en Catalunya, y que heban conoixito a José Aced, zaguero melitant vivo de l'antigo partiu homonimo. Asinas, qui heba estau lo president d'ixe Ligallo ye l'actual portavoz d' Estau Aragonés.
  
  Os suyos ideals son aconseguir a independencia d'Aragón y a emancipación d'a clase obrera aragonesa.
  
  O prencipal obchectivo d'Estau Aragonés ye arroclar a totz os partidarios d'a sobiranía d'Aragón en una sola plataforma, ta lo que participó en a fundación d'o Bloque Independentista de Cuchas (BIC) en 2007, chunto con Puyalón de Cuchas, Chobenalla Aragonesista y A Enrestida. Pero istos tres colectivos decidioron forachitar a Estau Aragonés d'o BIC en 2008.
  
  Astral-Mozardalla d'Estau Aragonés estió a suya organización politica chovenil dica febrero de 2009 en que s'esvinculó d'o partiu.
  
  Ta las eleccions europeas de 2009, Estau Aragonés, chunto con Tierra Aragonesa, prebó de fer una coalición con atras collas clamata Republicas Sobiranas d'Europa, que no consiguió los refirmes amenistatos de cargos publicos, tanimientres que Astral refirmó, chunto a la resta de o BIC, a candidatura Iniciativa Internacionalista - Solidaridad entre los Pueblos, que tampoco no consiguió representación.
  
  Lo 20 d'aviento de 2009 y a Cincomarzada de 2010, Estau Aragonés y Tierra Aragonesa facioron actos conchuntos, pero alcordoron presentar-sen por separau en as eleccions de 2011.
  
  Estau Aragonés se presentó t'as eslecions municipals de Zaragoza ta mayo de 2015, obtenendo 457 votos, lo 0'14% de o total. En a suya Asambleya de setiembre, decidió no presentar-se t'as eslecions chenerals d'aviento de 2015 y tampoco no recomendar o voto ta denguna.
  
  Dende 2016, Estado Aragonés ha endrezau una estratechia t'arroclar a toz os aragonesistas en una sola plataforma electoral, que denomina "Compleganza".
  
  Asinas, demandó lo voto ta PYLN en as eslecions chenerals d'abril de 2019, y encara que no se plegó en un alcuerdo con CHA ta las eslecions autonomicas de 2019, varios militans de CHA participoron en "Aragonesistas del Moncayo", plataforma electoral impulsada por Estado Aragonés en a comarca de Tarazona y Moncayo, que obtuvo un concellero en Trasmoz.
  
  Estau Aragonés tornó a presentar-se a las eslecions municipals de Zaragoza de 2019, repetindo los resultaus de 2015.
  
  En a suya "Asambleya" de 2020, Estau Aragonés reformó as suyas "Ordinazions", pasando a organizar-se como una federación de comarcas, y nombró como presidenta a Liena Palacios Rasal.
  
  Referencias
  
  Vinclos externos 
   Pachina web oficial d'Estau Aragonés.
   Pachina web oficial de RSE.
  
  Partius politicos d'Aragón
  Partius politicos nacionalistas
  Partius politicos independentistas
  Independentismo aragonés
  Nacionalismo aragonés